Ябай кешеләргә  дәрүиштәрҙең әйләнеп бейеүе кеүек күренгән тамаша суфыйҙар өсөн ғибәҙәт һанала, ул – «семә» йәки «мәүләүи табыныуы» тип атала. Башҡарыусылар – семәзәндәр –  суфыйҙарҙың мәүләүи тәриҡәтенә инә. Был тәриҡәткә  нигеҙ һалыусы-  XIII быуат шағиры  – мистик Йәләлетдин (Джалаладдин) Руми, ул  «Мәүләнә» (ғәрәпсә «хужабыҙ») тип атала. Был тәриҡәт беҙҙең көндәргәсә йәшәүен дауам итә, ул  Төркиәлә генә түгел, Европала ла, мәҫәлән, үҙенең фекерҙәштәрен таба. Әлбиттә, хәҙер  «дәрүиш» тип атау яҡынса ғына, был тәриҡәт ағзалары илдән-илгә йөрөгән фәҡир мосафирҙар түгел.  Улар ҡәҙимге тормош менән йәшәй, ғаиләләре, эштәре бар, хәлле генәләре лә осрай.  Йыл һайын 10 - 17 декабрҙә был кешеләр Төркиәгә,  Конья ҡалаһына килеп тула, улар Мәүләнә ерләнгән кәшәнәгә бара һәм  семәлә ҡатнаша.